स्कूल के स्तर पर मेरी मानसिकता में कुछ बदलाव हो रहे थे। एक बार पिकनिक पर कार्ला केण्ज गये तो मैंने पाया कि मेरी क्लास की हर लड़की की जेब में एक ब्वायफ्रेण्ड था। वे चट्टानों की ओट में अपनी दोस्ती के किस्से सुनातीं, खिल खिल हंसतीं, उनकी आंखों में चोरबत्तियां जलतीं। मैं चौदह की उम्र में दस साल की लगती, मेरी आंखों पर चश्मा था, चेहरे पर चेचक के निशान। ब्वायफ्रेण्ड का दूर दूर तक कोई आसार नहीं था। एक बार स्कूल में दो दिन की छुट्टी पड़ी। इन दो दिनों में मैं मन ही मन कुछ बनाती रही। तीसरे दिन स्कूल खुलने पर मैंने रिसेस में उसल पाव खाते हुए राज कुमार गर्टरूड और लूर्ड्स के सम्मुख रहस्य का पिटारा खोल डाला, ''पता है इतवार को हम लोनावाला गये थे। वहां देवलाली से नेवी के लड़के आये हुए थे। हाय, क्या तो उनका यूनिफार्म। उनमें से तीन तो बड़े फ्रेण्डली हो गये।''